Wees bedag op die jakkalsies wat jou huwelik kan verwoes - Jou Gesin | Solidariteit WêreldJou Gesin | Solidariteit Wêreld
Tuis › Artikels › Wees bedag op die jakkalsies wat jou huwelik kan verwoes
Julle is nog lief vir mekaar, maar jul huwelik is nie meer die veilige plek wat dit vroeër was nie. Dalk is daar een of meer jakkalsies wat besig is om julle eens gesonde gelukkige huwelik te verwoes. Enkele insidente is nog verskoonbaar, maar 'n gereelde herhaling van dieselfde moet die gevaarligte laat flikker. Herken jy van hulle?
Jy gebruik werk as verskoning om jou maat te vermy, deur lang ure op kantoor te bly of werk huis toe te bring.
Finansies: Net een party bestuur jul geldsake, of julle is oneerlik oor hoe geld bestee is.
Julle laat dinge agterweë wat saak maak – 'n opregte dankie, kompliment, of gebaar van liefde en omgee (soos om mekaar nie behoorlik te groet voor jul die huis verlaat, wanneer jul tuis kom, of voor julle saans gaan slaap nie).
Selfsug, soos om net vir jouself tee te maak sonder om te vra of sy ook wil hê, of om alleen aan 'n blok sjokolade te smul.
Julle stem nie saam oor belangrike sake nie. Elkeen stel sy/haar behoeftes en doelwitte voorop en misken die ander s'n. Julle sien nie mekaar se standpunt in nie.
Jy verontagsaam of vergeet jou maat se versoeke of beloftes aan hom, soos om sy baadjie by die droogskoonmaker te gaan haal.
Die toegeneentheid tussen julle verflou, of julle (glo) julle het mekaar nie meer lief nie. Julle bly net by mekaar ter wille van die kinders.
Leuens of weerhouding van inligting sál die verhouding skade berokken.
Griewe en die onreg wat jou maat jou jare gelede aangedoen het, word met elke struweling opgehaal.
Om konflik te vermy gee julle voor dat daar nie 'n probleem is nie, of julle stel uit om oor die probleem te gesels sodra dit kop uitsteek.
Voortdurende kritiek vernietig jou maat se selfvertroue en ook vertroue in jou, terwyl julle veronderstel is om ondanks julle foute mekaar lief te hê.
Jy ag jouself beter is as jou maat en probeer dit bewys deur elke besluit en optrede te bevraagteken.
Jy laat toe dat iemand anders tussen julle kom. Dit kan 'n verhouding met 'n derde party wees, maar dit kan ook 'n kollega, vriendin, jou kinders of jou familie wees – enigiemand wat te veel aanspraak maak op jou aandag, tyd en toegeneentheid, of wie se mening vir jou belangriker is as die van jou lewensmaat.
Jy wil nie 'n oplossing vir die probleem probeer vind nie, maar wil ten alle koste as wenner uit die stryd te tree. Jy val jou maat met jou tong aan, verneder hom/haar, skend sy/haar karakter en weier om na sy/haar standpunt te luister.
Jy verwaarloos intimiteit of gebruik dit as 'n wapen. Toegeneentheid en teerheid verflou om verskeie redes. Gekoesterde griewe veroorsaak dat jy jou maat wil straf.
Verlies aan respek vir mekaar weens insidente uit die verlede.
Die stel van voorwaardes soos dat jou maat moet kies tussen hom en jou ouers, beste vriend(in), suster, broer of loopbaan.
Verslawings soos sosiale media, drank, of dwelms, inkopies, dobbel of pornografie.
Jy gebruik jou maat as slaansak wanneer jy moeg, geïrriteerd of gespanne is, in plaas daarvan om hom/haar te vertel wat jou ontstel.
Stilstuipe bou 'n muur tussen julle wanneer een party nie bereid is om oor die kwessie te gesels nie. Dit gaan nie die probleem oplos nie.
Dreigemente om jou maat te verlaat, skep die indruk dat jy nie jul huweliksverbintenis ernstig opneem nie. Dit sal hom/haar net verder van jou af wegstoot. Dreig jy een maal te veel, is hy/sy dalk die een wat sy/haar tasse pak.
Geen paartjie beplan dat hul huwelik sal misluk nie en niemand wil lewenslank in 'n ongelukkige huwelik vasgevang wees nie. Indien julle een of meer van die jakkalsies kon identifiseer wat besig is om jul huwelik te verwoes, wend saam 'n daadwerklike poging aan om julle huwelik te red. Kies om mekaar te vergewe, om opnuut aan jul verhouding te bou en aan julle huweliksbelofte vas te hou – tot die dood julle skei.
Claudia Arp het gesê: " Die huwelik is 'n reis, nie 'n bestemming nie. Dis 'n lewenslange verbintenis tussen twee onvolmaakte mense wat mekaar liefhet."
Everyday Health. https://www.everydayhealth.com/emotional-health/9-bad-habits-could-ruin-your-marriage/
Good Housekeeping. https://www.goodhousekeeping.com/life/relationships/a47694/bad-habits-relationships/